এর অল্পক্ষণ পরেই হানাদারেরা এসে পড়েছিল। তাদের হাতে পড়লে তিনি হয়তো নিহত হতেন। কারণ গণহত্যার স্থানীয় পরিকল্পনাকারীদের শীর্ষে ছিলেন যে সেনাপতি সেই রাও ফরমান আলী তাজউদ্দীনকে বিশেষভাবে অপছন্দ করতেন। তাছাড়া বঙ্গবন্ধুকে আটক করা ও জীবিত রাখা দুটোই তাদের জন্য জরুরি ছিল; তাজউদ্দীনের ক্ষেত্রে জীবিত রাখার কোনো বাধ্যবাধকতা ছিল না। শত্র“ নির্ণয়ের ব্যাপারে বিশেষ মহলের বিশেষ দৃষ্টিভঙ্গির পরিচয় একাত্তরে আরো দেখা গেছে, যেমন পাকিস্তানপন্থী গোলাম আযম মনে করতেন শেখ মুজিবের চেয়েও বড় দুশমন হচ্ছেন মওলানা ভাসানী; এবং জাতীয়তাবাদী মুজিববাহিনী ভাবতো তাদের প্রধান শত্র“ পাকিস্তানিরা নয়, প্রধান শত্র“ বামপন্থীরা। জহুরীরা যদি জহরই না চিনবে তবে তো তাদের পরিচয় বৃথা। তাজউদ্দীন না থাকলে ঘটনা কোন দিকে গড়াতো আমরা জানি না, তবে এটুকু জানি যে, মানুষের মধ্যে দিগভ্রান্তি ও হতাশা দুটোই বাড়তো এবং শত্র“পক্ষের গণহত্যা ও নারী নির্যাতন কাজটা আরো নৃশংস ও বীভৎস আকার ধারণ করতো। হানাদাররা তো বলতোই যে, তারা মানুষ চায় না, মাটির দখল চায়।